Document ID: 32007R0185

32007R0185
L 063/4
SLUŽBENI LIST EUROPSKE UNIJE
UREDBA KOMISIJE (EZ) br. 185/2007
od 20. veljače 2007.
o izmjeni uredaba (EZ) br. 809/2003 i (EZ) br. 810/2003 u pogledu produljenja valjanosti prijelaznih mjera za kompostiranje i postrojenja za proizvodnju bioplina na temelju Uredbe (EZ) br. 1774/2002 Europskog parlamenta i Vijeća
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1774/2002 Europskog parlamenta i Vijeća od 3. listopada 2002. o utvrđivanju zdravstvenih pravila u vezi s nusproizvodima životinjskog podrijetla koji nisu namijenjeni prehrani ljudi (1), a posebno njezin članak 32. stavak 1.,
budući da:
(1)
Uredba (EZ) br. 1774/2002 utvrđuje zdravstvena pravila u vezi s nusproizvodima životinjskog podrijetla koji nisu namijenjeni prehrani ljudi. S obzirom na strogu prirodu tih pravila, odobrene su prijelazne mjere.
(2)
Uredba Komisije (EZ) br. 809/2003 od 12. svibnja 2003. o prijelaznim mjerama u skladu s Uredbom (EZ) br. 1774/2002 Europskog parlamenta i Vijeća u vezi s normama za preradu materijala 3. kategorije i gnojiva koji se koriste u postrojenjima za kompostiranje (2) predviđa određene prijelazne mjere kako bi se industriji dalo vremena da se prilagodi i razvije alternativne norme za preradu materijala 3. kategorije i gnojiva koji se koriste u postrojenjima za kompostiranje do 31. prosinca 2006.
(3)
Uredba Komisije (EZ) br. 810/2003 od 12. svibnja 2003. o prijelaznim mjerama u skladu s Uredbom (EZ) br. 1774/2002 Europskog parlamenta i Vijeća u vezi s normama za preradu materijala 3. kategorije i gnojiva, koji se koriste u postrojenjima za proizvodnju bioplina (3) predviđa određene prijelazne mjere kako bi se industriji dalo vremena da se prilagodi i razvije alternativne norme za preradu materijala 3. kategorije i gnojiva, koji se koriste u postrojenjima za proizvodnju bioplina do 31. prosinca 2006.
(4)
7. rujna 2005. Europska agencija za sigurnost hrane (EFSA) izdala je mišljenje o sigurnosti u odnosu na rizike bioplina i normi za obradu komposta od životinjskih nusproizvoda.
(5)
Na temelju prethodno navedenog mišljenja EFSA-e, Uredba Komisije (EZ) br. 208/2006 od 7. veljače 2006. o izmjeni priloga VI. i VIII. Uredbi (EZ) br. 1774/2002 Europskog parlamenta i Vijeća u vezi s normama za preradu u postrojenjima za proizvodnju bioplina i kompostiranje, te zahtjeva u vezi sa gnojivom (4) donesena je 7. veljače 2006., a utvrđuje uvjete vrednovanja za alternativne norme za preradu.
(6)
Prijelazne mjere utvrđene uredbama (EZ) br. 809/2003 i (EZ) br. 810/2003 ne ograničavaju dotične gospodarske subjekte u korištenju postupka vrednovanja uvedenog Uredbom (EZ) br. 208/2006.
(7)
Nadležna tijela država članica mogu odobriti alternativne norme prerade ako je vrednovanje uspješno provedeno. Međutim, države članice trebaju više vremena kako bi dovršile postupke vrednovanja.
(8)
Nadalje, procesi mezofilne fermentacije uobičajeni su u određenim regijama EU-a. Takvi procesi nisu izričito obuhvaćeni prethodno navedenim mišljenjem EFSA-e; međutim, oni možda neće ispuniti sve utvrđene uvjete za vrednovanje alternativnih normi za preradu. Komisija je stoga proslijedila pitanje EFSA-i tražeći njezin savjet o sigurnosti procesa mezofilne fermentacije. EFSA trenutačno ocjenjuje moguće rizike ovog procesa.
(9)
U očekivanju tog savjeta od EFSA-e i kako bi se osiguralo dodatno vrijeme državama članicama za vrednovanje alternativnih postupaka, prijelazne mjere predviđene uredbama (EZ) br. 809/2003 i (EZ) br. 810/2003 trebaju se produljiti na duže vremensko razdoblje kako bi se državama članicama omogućilo da ovlaste gospodarske subjekte za nastavak primjene nacionalnih propisa za norme za preradu za materijale 3. kategorije i gnojivo koji se koriste u postrojenjima za kompostiranje i bioplin.
(10)
Uredbe (EZ) br. 809/2003 i (EZ) br. 810/2003 treba stoga na odgovarajući način izmijeniti.
(11)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
U članku 1. stavku 1., članku 3. stavku 2. i članku 4. Uredbe (EZ) br. 809/2003, datum „31. prosinca 2006.” zamjenjuje se s „30. lipnja 2008.”
Članak 2.
U članku 1. stavku 1., članku 3. stavku 2. i članku 4. Uredbe (EZ) br. 810/2003, datum „31. prosinca 2006.” zamjenjuje se s „30. lipnja 2008.”.
Članak 3.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 20. veljače 2007.

Labels: 1
17
14
20
7
0
6